钦定古今图书集成/明伦汇编/氏族典/第244卷 > 张克戬
## 钦定古今图书集成/明伦汇编/氏族典/第244卷 > 张克戬

按《宋史张克戬传》：“克戬，字德祥，侍中耆曾孙也。第进
士，历河间令，知吴县，召拜卫尉丞。初，克戬从弟克公
为御史，劾蔡京，京再辅政，修怨于张氏，以微事黜克
戬。逾年起知祥符县，司开封户曹，提举京东常平，入
辞，留为库部员外郎。宣和七年，知汾州。金兵犯河东，
围太原。太原距汾二百里，遣将来攻，克戬毕力捍御”，
数选劲卒挠敌营，出不意焚其栅，敌惧引去。论功加
直秘阁。靖康元年六月，金兵复逼城，宣抚使李纲表
其守城之劳，连进直龙图阁、右文殿修撰。十月朔，金
益万骑来攻，愈急。克戬度不得免，手草《遗表》，缒州兵，
持抵京师。明日，金兵从西北隅入，杀都监贾亶，克戬
犹帅众巷战，金人募生致之，克戬归，索朝服焚香，南
向拜舞，自引决，一家死者八人。绍兴中，谥忠确。